Document ID: 32014D0476

VYKONÁVACIE ROZHODNUTIE KOMISIE
zo 17. júla 2014
o povoľovaní metód na určovanie tried kvality jatočných tiel ošípaných vo Švédsku a o zrušení rozhodnutia Komisie 97/370/ES
[oznámené pod číslom C(2014) 4946]
(Iba švédske znenie je autentické)
(2014/476/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1), a najmä na jeho článok 20 písm. p),
keďže:
(1)
V bode 1 oddielu B.IV prílohy IV k nariadeniu (EÚ) č. 1308/2013 sa stanovuje, že obsah chudého mäsa sa na klasifikáciu jatočných tiel ošípaných musí odhadovať metódami na určovanie tried kvality povolenými Komisiou, pričom povoliť sa môžu len štatisticky overené metódy odhadu, ktoré sa zakladajú na fyzickom meraní jednej alebo viacerých anatomických častí jatočného tela ošípanej. Metódy na určovanie tried kvality sa smú povoliť, len ak neprekračujú maximálnu toleranciu štatistickej chyby odhadu. Táto tolerancia sa vymedzuje v článku 23 ods. 3 nariadenia Komisie (ES) č. 1249/2008 (2).
(2)
Rozhodnutím Komisie 97/370/ES (3) sa povolilo používanie troch metód na určovanie tried kvality jatočných tiel ošípaných vo Švédsku.
(3)
Keďže povolené metódy na určovanie tried kvality je potrebné technicky prispôsobiť, Švédsko požiadalo Komisiu o povolenie nahradiť vzorec používaný v metódach „Intra-scope (Optical Probe)“, „Hennessy Grading Probe (HGP II)“ a AutoFom, ako aj o povolenie dvoch nových metód „Fat-O-Meat'er II (FOM II)“ a „Hennessy Grading Probe 7 (HGP 7)“ na určovanie tried kvality jatočných tiel ošípaných na svojom území. Švédsko v protokole stanovenom v článku 23 ods. 4 nariadenia (ES) č. 1249/2008 predložilo podrobný opis skúšobnej rozrábky s uvedením zásad, z ktorých nový vzorec vychádza, výsledok svojej skúšobnej rozrábky a rovnice použité na posúdenie percentuálneho obsahu chudého mäsa.
(4)
Z preskúmania uvedenej žiadosti vyplynulo, že podmienky povolenia uvedených nových vzorcov a metód sú splnené. Používanie uvedených vzorcov a metód by sa preto malo vo Švédsku povoliť.
(5)
Úpravy prístrojov ani metód na určovanie tried kvality by sa nemali umožniť, kým ich Komisia vykonávacím rozhodnutím výslovne nepovolí.
(6)
Z dôvodov jednoznačnosti a právnej istoty by sa malo prijať nové rozhodnutie. Rozhodnutie 97/370/ES by sa preto malo zrušiť.
(7)
Opatrenia stanovené v tomto rozhodnutí sú v súlade so stanoviskom Výboru pre spoločnú organizáciu poľnohospodárskych trhov,
PRIJALA TOTO ROZHODNUTIE:
Článok 1
Podľa bodu 1 oddielu B.IV prílohy IV k nariadeniu (EÚ) č. 1308/2013 sa na určovanie tried kvality jatočných tiel ošípaných vo Švédsku povoľuje používanie týchto metód:
a)
prístroj „Intra-scope (Optical Probe)“ a súvisiace metódy posudzovania podrobne opísané v časti I prílohy;
b)
prístroj „Hennessy Grading Probe 2 (HGP 2)“ a s ním súvisiace metódy posudzovania podrobne opísané v časti II prílohy;
c)
prístroj „AutoFom III“ a s ním súvisiace metódy posudzovania podrobne opísané v časti III prílohy;
d)
prístroj „Fat-O-Meat'er II (FOM II)“ a s ním súvisiace metódy posudzovania podrobne opísané v časti IV prílohy;
e)
prístroj „Hennessy Grading Probe 7 (HGP 7)“ a s ním súvisiace metódy posudzovania podrobne opísané v časti V prílohy;
Článok 2
Úpravy povoleného prístroja ani metód na určovanie tried kvality sa neumožnia, kým ich Komisia výslovne nepovolí vykonávacím rozhodnutím.
Článok 3
Rozhodnutie 97/370/ES sa zrušuje.
Článok 4
Toto rozhodnutie sa uplatňuje od 1. júla 2014.
Článok 5
Toto rozhodnutie je určené Švédskemu kráľovstvu.
V Bruseli 17. júla 2014

Labels: 7
12
18
17